SINGER ย้ำผลงานปีนี้โตเด่น รับสินเชื่้อรถทำเงินสดใส ฟากหุ้นกู้ 800 ลบ. ขายเกลี้ยงในวันแรก
SINGER ย้ำผลงานปีนี้โตเด่น รับสินเชื่้อรถทำเงินสดใส ฟากหุ้นกู้ 800 ลบ. ขายเกลี้ยงในวันแรก
28 พ.ค. 2563

นายกิตติพงศ์ กนกวิไลรัตน์ กรรมการผู้จัดการใหญ่ บริษัท ซิงเกอร์ประเทศไทย จำกัด (มหาชน) หรือ SINGER เปิดเผยว่า บริษัทฯได้ออกหุ้นกู้ มูลค่า 800 ล้านบาท โดยเสนอขายช่วงวันที่ 25-27 พ.ค.2563 ที่ผ่านมา โดยขายหมดตั้งแต่วันแรกที่เปิดจอง โดยบริษัทฯออกและเสนอขายหุ้นกู้ในครั้งนี้ ครั้งที่ 1/2563 จำนวน 1 ชุด ครบกำหนดไถ่ถอนปี พ.ศ. 2566 ซึ่งเป็นหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีหลักประกัน และมีผู้แทนผู้ถือหุ้นกู้ มีอายุ 3 ปี อัตราดอกเบี้ยคงที่ร้อยละ 5.90 ต่อปี ชำระดอกเบี้ยทุก ๆ 3 เดือน ตลอดอายุหุ้นกู้ มูลค่าหุ้นกู้ที่ตราไว้หน่วยละ 1,000 บาท ราคาเสนอขายหน่วยละ 1,000 บาท จำนวนเสนอขายไม่เกิน 600,000 หน่วย คิดเป็นมูลค่าไม่เกิน 600,000,000 บาท
รวมถึงมีจำนวนหุ้นกู้ที่สำรองเพื่อการเสนอขายเพิ่มเติมไม่เกิน 200,000 หน่วย คิดเป็นมูลค่าไม่เกิน 200,000,000 บาท รวมมูลค่าหุ้นกู้ทั้งสิ้นไม่เกิน 800,000,000 บาทอยู่ภายใต้โครงการตราสารหนี้ของบริษัท ปี พ.ศ. 2563 วงเงินโครงการหุ้นกู้ทั้งสิ้นไม่เกิน 5,000,000,000 บาท ณ ขณะใดขณะหนึ่ง (revolving basis) ซึ่งเป็นโครงการตราสารหนี้ของผู้ออกตราสารหนี้ที่จะออกและเสนอขายตราสารหนี้ภายในรอบ 2 ปี
สำหรับวัตถุประสงค์เพื่อใช้เป็นเงินทุนหมุนเวียนในการดำเนินงานและรองรับการขยายธุรกิจของบริษัท รวมทั้งเพื่อใช้ชำระคืนหนี้และหุ้นกู้ที่ครบกำหนด ซึ่งคาดว่าจะนำเงินที่ได้จากการเสนอขายหุ้นกู้ครั้งนี้ทั้งจำนวนไปใช้ในการดำเนินการดังกล่าวภายใน ธันวาคม พ.ศ. 2563
อย่างไรก็ดี การเสนอขายและออกหุ้นกู้ของ SINGER ในครั้งนี้ มีบริษัทหลักทรัพย์ โกลเบล็ก จำกัด บริษัทหลักทรัพย์ เอเซีย พลัส จำกัด และบริษัทหลักทรัพย์ กรุงไทย ซีมิโก้ จำกัด เป็นผู้จัดการการจัดจำหน่าย ทั้งนี้ SINGER จัดอันดับความน่าเชื่อถือของผู้ออกหุ้นกู้อยู่ในระดับ BBB- โดยบริษัท ทริสเรทติ้ง จำกัด เมื่อวันที่ 11 กันยายน พ.ศ. 2562
“แผนการเสนอขายหุ้นกู้ในครั้งนี้ประสบความสำเร็จอย่างดีเยี่ยม ถือเป็นการขยายฐานนักลงทุนหุ้นกู้ของบริษัท และสะท้อนความสามารถจัดหาแหล่งเงินทุนที่เหมาะสม ผมในฐานะผู้บริหาร ขอขอบคุณผู้ลงทุนทุกท่านที่ให้การสนับสนุน SINGER ในครั้งนี้ แม้ว่าจะอยู่ในช่วงสถานการณ์การแพร่ระบาดของไวรัสโควิด-19 เพื่อพร้อมรองรับการขยายธุรกิจในอนาคตข้างหน้า และคาดว่าผลประกอบการปีนี้จะเป็นปีที่ดีที่สุดของ SINGER อีกปีหนึ่ง โดยเฉพาะธุรกิจสินเชื่อรถทำเงิน ที่มองว่าจะเป็น New S-Curve ของเรา” 
ทั้งนี้ SINGER ตั้งเป้าปล่อยสินเชื่อที่มีทะเบียนรถเป็นประกัน “รถทำเงิน” 2,000 ล้านบาท ทำให้ พอร์ตรถทำเงิน เพิ่มเป็น 3,500 ล้านบาท จากปีที่แล้ว 1,500 ล้านบาท และทำให้พอร์ตสินเชื่อรวมปีนี้เติบโตแตะตัวเลข 5,800 ล้านบาท จากปีก่อนมีพอร์ตสินเชื่อรวมกว่า 3,600 ล้านบาท หรือพอร์ตโตกว่า 61% และเป็นการโตอย่างมีคุณภาพ